Israel kaller inn 40.000 soldater
Avgjørelsen kommer etter det som har vært den verste voldsbølgen langs Gazastripen siden 2012. Ved 16-tiden tirsdag ettermiddag kom meldingen om at en talsmann for Hamas sier at alle israelere nå er legitime mål, i det som er en ytterligere opptrapping av konfliktnivået. Ved 17-tiden kom det meldinger om at 13 personer er bekreftet omkommet som følge av israelske bomber på Gazastripen, ifølge helsepersonell. Tirsdag meldte statsminister Benjamin Netanyahu at landet måtte forberede seg på det som kan bli en lang og hard kamp på Gazastripen. Israels væpnede styrker IDF forbereder en bakkeoperasjon mot Hamas på Gazastripen, men om den blir noe av, avgjør Hamas, sier talsmann oberstløytnant Peter Lerner. I en telefonbrifing med utenlandsk presse tirsdag sa Lerner at IDF trapper presset gradvis opp mot Hamas etter rakettangrepene mandag, men at det ikke er noen automatikk i at en opptrapping må ende i en bakkeoperasjon. - Vår aksjonsplan er å øke presset. Vi føler at vi har brukt opp alle andre mulige alternativer. Vi opererer fra lufta og fra sjøen foreløpig, og neste skritt kan utvikle seg til en bakkeoperasjon om det skulle bli nødvendig, sier han. Han gjør det klart at det bare blir en bakkeoffensiv om Hamas fortsetter å trappe opp sine rakettangrep mot Israel. - Vi har gitt klar beskjed om at det vil ha en pris. Om ikke folk i det sørlige Israel kan leve trygt, bør heller ikke ledelsen i Hamas føle seg trygg, sier han. Men Lerner insisterer på at Israel ikke ønsker at konflikten skal eskalere. - Men hittil har Hamas svart med en voldsom opptrapping, og det er uakseptabelt, sier han.Han sier at det i løpet av tirsdag morgen ble avfyrt ytterligere rundt 40 raketter mot Israel, og at IDF har svart med å angripe rundt 80 mål på Gazastripen i løpet av dagen. Bakgrunnen for ordren om mobilisering var at det mandag kveld ble avfyrt så mange som 85 raketter fra Gazastripen, og at Hamas for første gang på flere år påtok seg ansvaret for rakettene. - IDF fikk da ordre av regjeringen om å forberede en bakkeoperasjon, og vårt oppdrag er å gjenopprette fred og et normalt liv i det sørlige Israel, sier Lerner. Det palestinske innenriksdepartementet opplyser at seks personer er drept i et angrep på et hus tilhørende et Hamas-medlem, noe som tar antallet drepte tirsdag opp i elleve. Lerner understreker at folk som bodde i husene som var mål for angrepene, ble varslet på telefon.I flere år har det vært en de facto våpenhvile mellom Israel og Hamas som var meklet fram av Egypt, noe som innebar at Hamas ikke skjøt raketter mot Israel. De rakettene som er avfyrt mot mål i Israel, er det mindre grupperinger som står for, og alle forstår at det ikke er mulig alltid å ha kontroll over dem. Lerner sier at IDF ikke kan uttale seg om bilaterale avtaler mellom Israel og Egypt, men understreker at ro blir besvart med ro.
Israel kaller inn 40.000 soldater for å stå klar til en bakkeoperasjon på Gazastripen, melder israelske medier ifølge AFP.